  Виталий Пронин Азьветлӥсьёс нырысь ик сяська понӥзы тодмо-дано удмурт адямиосмылэн - Трокай Борисовлэн но Кузебай Гердлэн - синпелетъёссы азе.Таяз арняе люкаськылӥз Пичи кенеш. Азьветлӥсьёс нырысь ик  сяська понӥзы тодмо-дано удмурт адямиосмылэн - Трокай Борисовлэн но Кузебай Гердлэн - синпелетъёссы азе. Пичи  кенеше пырисьёсты Элькунмылэн нуналэныз ӟечкылаз Кун Кенешлэн Тӧроезлэн воштӥсез Светлана Кривилёва.«Удмурт Кенеш» огазеяськонлэн тӧроез Татьяна Ишматова берлоез ӧтчам дырысен (со туэ февраль толэзе ортчиз) лэсьтэм ужрадъёсъя йылпумъянъёс лэсьтӥз. Ӧтчамын кутэм резолюция уг  вуны, шуиз со, ми тыршиськом  отын пусъем ужрадъёсты быдэсъяны.  Та вакыт ӵоже ӧжыт лэсьтэмын ӧвӧл ни. Уката пусйымон  ёросъёслэн ужамзы, соос, трос калыкез люкаса,  удмуртлыклы сӥзем ужрадъёс ортчытъяло, активзэс люкалляло.  Синмаськымон тыршо Алнаш, Можга, Эгра, Кез,  Яр, Сарапул,  Каракулино, Дэри  ёросъёсын. Огазеяськон кусыпъёс тупатэ Иж город администрациен. Та вакыт ӵоже вуылэмын  Киров  улосысь но Башкортостанысь ӵыжы-выжыосмы доры.«Кенешчиосты» табере нокызьы но пыкылыны уз луы политикае пыриськымтэзы пумысен: туэ быръёнъёс дыръя дэмен ужамлэн пайдаез шӧдӥськиз – Кун Думалэн одӥгез депутатэз луиз удмурт тодосчи Алексей Загребин. Со сяна, «кенешчиос»  шедизы  ёрос Кенешъёсы. Огкылын вераса, лэсьтэмын трос, но азьпалан эшшо но бадӟымгес ужъёс. Но со понна ваньмылы дэмен тыршоно. Коньдон поттон пумысен но, угось огазеяськонлы сое огшоры нокин уг висъя, общественной огазеяськонъёслы  коньдон висъяське грантъёс чотын гинэ, нош соосты  утон понна кулэ тунсыко проектъёс кылдытыны.Элькунмылэн нуналыз котырын «Удмурт Кенеш» котьку но сӥлы каре асьсэды  удмуртлыклы  сӥзем адямиосты. Озьы туэ  «Удмурт Кенешлэн» «Данъян книгаяз» пыртэмын Пичи Пурга ёросысь Валентина Панфилова, Яр ёросысь Анатолий Владыкин, Красногорск ёросысь Василий Спиридонов, Шаркан ёросысь Нина Беляева, Эгра ёросысь Фаина Ускова. Озьы ик ӟечкылазы мукет вормонъёс басьтэмъёсты но.  «Удмуртилэн  дано кунмуртэз»  нимын пусъем Михаил Атамановлы  калык султыса ик чабиз.- Мон удмурт луыса вордӥськи, быдэс улонме  калыкме, анай кылме данъянлы сӥзи, со понна тыршо, берпум шокчытозям, - шуиз калыкмылэн дано пиез.8-тӥ  толсуре (декабре)  Удмурт театрын ортчоз «Удмурт Кенеш» огазеяськонлэн 25 ар тырмонэзлы сӥзем сӥё-дано ужрад.Ольга Зорина Туспуктӥз Чудья Жени Теги: Удмурткенеш  